《梅叟移居近巷时遭国恤兼闻皖中兵乱奉柬》
清代·恽毓鼎

北陆将回律，西城好结庐。乾坤多泪日，岁月杜门馀。

天暖犹存菊，家贫但载书。清风比通老，谁与绘《移居》。

衔恤孤衷耿，忧时两鬓斑。闻君来卜宅，令我暂开颜。

江郡风尘警，霜庭竹石閒。艰虞思智略，肯遂老东山。

作者简介：恽毓鼎，字薇孙，号澄斋，大兴籍阳湖人。光绪己丑进士，改庶吉士，授编修，历官侍读学士。有《澄斋集》。